**РАБОТАТА НА АГЕНЦИЈАТА ЗА ПОШТИ ЗА ВРЕМЕ НА КОВИД 19**

Изминува година, во која го променивме начинот на живеење и начинот на работење.

Пандемијата на КОВИД-19, покрај влијанието врз јавното здравје, економијата, и општеството во целина, без сомнеж го афектираше и поштенскиот сектор, како во домашниот, така и во меѓународниот сообраќај, во делот на обемот и прометот, корисниците, квалитетот на услугите, вработувањата и транспортот.

Со цел да се направи севкупна оцена на овие аспекти, ќе дадам осврт како влијаеше пандемијата врз поштенскиот сектор генерално во европски рамки, со посебен акцент на поштенскиот сектор и на национално ниво. Со напомена дека почнувајќи од април 2020 година, Групата на Европски регулатори за поштенски услуги (ЕРГП), каде Агенцијата е со статус на набљудувач/обсервер, започна со собирање и објавување информации за главните мерки кои ги усвојуваат различните земји во поштенскиот сектор со цел да се справат со пандемијата, каде Агенцијата имаше свој придонес учество со доставување на податоци.

Пандемијата на КОВИД-19 ја погоди Европа во различни временски периоди, започнувајќи во некои земји членки со делумни и целосни „затворања“ *(lockdown)* и постепено се ширеше низ целиот континент. Како последица, ефектите од пандемијата се појавија и добија на интензитет во земјите „на смени“, во зависност од тоа колку брзо и ефикасно се спроведуваа мерките за спречување на пандемијата на национално ниво.

Може да се констатира дека ефектите од КОВИД-19 се манифестираат на јасна синусоидална крива, бидејќи, по спроведувањето - во прва фаза - на некои строги мерки на социјална заштита и дистанца за да се одржи стапката на вирусната инфекција на минимално ниво, во речиси сите европски земји следеше втора фаза на олабавување на мерките за превенција. Генерално, во Европа, врвот на најрестриктивните мерки усвоени од владите беше во периодот од средината на март до април. Како одминуваше времето, пандемијата се развиваше различно во секоја земја. Од крајот на мај до јуни речиси сите „затворања“ завршија и повеќето земји влегоа во т.н. „нова нормалност“.

Ние, како и повеќето европски земји немаме некоја посебна правна рамка за справување со предизвиците причинети од ширењето на пандемијата, и оттаму се усвојуваа *ад хок* мерки (закони, уредби или прописи) за да се справи со истите.

Беа усвоени мерки од страна на владата, Агенцијата како регулаторно тело и давателите.

Мерките спроведени на владино ниво главно се однесуваа на заштита на здравјето на населението и безбедноста на примарната социјална, економска и здравствена инфраструктура, особено во услови на подолго затворање и карантин.

Иако некои економски и социјални функции беа прекинати за време на кризата, Агенцијата, без исклучок, препознавајќи и потврдувајќи ја клучната улога што поштенскиот сектор може да ја игра како исклучително важен сектор, не само што го поддржа, туку и го охрабри непрекинатото работење на давателот на универзална услуга и другите даватели на поштенски услуги.

Со тоа и улогата на Агенцијата беше дополнително зајакната за време на пандемијата.

Предизвикот со кој требаше да се соочиме и се соочивме, беше да се олесни функционирањето на пазарот во вакви услови кои се без преседан, од сите аспекти, без ограничување на спроведувањето на здравствените мерки и протоколи, и да се обезбеди флексибилно решение.

Во тој контекст Агенцијата за пошти имаше апсолутно разбирање за тешкотиите на давателите на поштенски услуги за исполнување на барањата кои се однесуваат на квалитетот на понудените услуги.

Уште со почетокот на кризата, Агенцијата со зголемено внимание пристапи кон следење на состојбите во кои се најде поштенскиот сектор и активностите на давателите на поштенските услуги поради мерките за превенција од ширење на КОВИД 19.

За цело тоа време, консултациите и соработката меѓу давателите и регулаторот се одржуваа на високо ниво, а нема да звучи нескромно ако истакнам дека ние во Агенцијата многу посветено работевме да им помогнеме на давателите на поштенски услуги во совладување на пречките.

Започнувајќи од нашите надлежности како регулатор, најпрво ги одложивме планираните редовните надзори и контроли, присилната наплата на долговите и прекршочни постапки кон давателите на поштенски услуги.

Го имавме во предвид и го следевме постојаното менување на економските, здравствените и специфичните услови и во секторот и општо, па соодветно и навремено реагиравме. Комуникацијата беше постојана, помагавме со стручни насоки и со прифаќање на нивните потреби за промени во начинот на доставата во прилагодувањето кон новите услови за работа.

Агенцијата за пошти преку својата веб -страница, навремено ги информираше корисниците на поштенските услуги за промените кои настануваа во поштенскиот сектор и во соработка со националниот давател АД„Пошта на С. Македонија“ ги известуваше корисниците за начинот на размена на поштенски пратки во нашата земја, со земјите во регионот и пошироко.

И не само тоа, како дополнување на тоа што го говорев, познавајќи ги потребите на поштенските даватели започнувајќи од април во три наврати на Владата и предложивме да усвои вкупно 15 поединечни мерки за нивна поддршка и помош (финансиски и нефинансиски). Од предложеното, Владата и надлежните институции најбрзо реагираа со мерките за обезбедување и гарантирање на слободата за пренос за сите поштенски пратки и услуги на патниот транспорт. Некои од нашите предлози за финансиска поддршка беа интегрирани во генералните владини пакет мерки за поддршка на фирмите и економијата, а некои беа оставени за разгледување подоцна.

Од страна на давателот на универзалната услуга, користејќи ги достапните ресурси, работната сила и работните операции беа реорганизирани со цел да се обезбеди продолжување на испораката и да се исполни обврската за универзалната поштенска услуга дури и во најпогодените области.

Исто така, од страна на сите даватели на поштенските услуги беа преземени различни чекори а се со цел да се помогне и да се придонесе во борбата против пандемијата, правејќи напори безбедно да се доставуваат поштенските пратки.

**ЗГОЛЕМУВАЊЕ НА ПАКЕТИ**

Општиот заклучок е дека со оглед на пандемијата на КОВИД-19 има зголемување на обемот на пакети, главно поради (домашен) раст на е-трговијата и намалување на обемот на другите пратки, на пр. писма.

Кај Пратките за коресподенција споредбено во 2019 година првото полугодие, со 2020 година прво полугодие има намалување од 29,2 %, а пакети за ист период има зголемување од 38%.

Овој тренд е присутен и во Европа.

Општо земено, пандемијата удри на целиот поштенски пазар, со исклучок на секторот за пакети, кој се зголеми, поради брзиот раст на е-трговијата, особено на домашниот пазар. Обемот имаше експоненцијален раст во периодите со построго затворање, додека во последните два месеци, стапката на раст се намали.

Веројатно, во *блиска* иднина стапката на раст на обемот на пакети ќе остане повисока отколку пред пандемијата, додека обемот на другите поштенски услуги на кои негативно влијае пандемијата (на пр. обемот на писма во домашниот и меѓународниот сообраќај) се очекува да продолжат да опаѓа.

За да се добие целосна слика, важно е во следните години да се направат дополнителни истражувања за тоа како се однесувал пазарот и кои биле предизвиците со кои се соочиле давателите во управувањето со зголемениот обем и оперативните трошоци.

Кризата која ја предизвика КОВИД-19 имаше финансиско влијание врз повеќето даватели на поштенски услуги, со екстремни случаи каде резултираше со затворање на бизнисите.

Од друга страна, зголемениот обем на е-трговијата доведе до значително зголемување работното време и оперативните трошоци.

Независно од зголемените трошоци на трудот за поддршка на зголемувањето на обемот, погодени беа и транспортните трошоци поради логистичките ограничувањата поврзани со пандемијата, што доведе до промени во транспортните модели, на европско ниво.

**МЕЃУНАРОДНИ ПОШТЕНСКИ УСЛУГИ**

Интензивното ширење на КОВИД-19 на врвот на пандемијата беше предизвик за меѓународните поштенски услуги. Во светски рамки затворањето на границите и меѓународните аеродроми предизвика нарушување во транспортот на пошта. Авионскиот превоз на прекугранични пратки стана речиси невозможен на неколку наврати поради прекинот на летовите, во време кога тони поштенски пратки беа складирани во поштенскиот логистички синџир. Давателите на услуги беа соочени со воведување на здравствени и безбедносни мерки што резултира со ограничувања и забавување на царинските постапки, патниот превоз, па дури и секојдневното работење на давателите на услуги.

 Светскиот поштенски сојуз ја презема улогата да го олесни и координира глобалното решение кое ќе биде достапно за назначените оператори со зголемување на употребата на авионски карго летови како алтернатива на летовите за патници преку преговори со IATA.

Приемот на меѓународни поштенски пратки во некои земји исто така беше во целосен или делумен прекин, согласно состојбата во одредишната земја. Поштенските оператори на дневна основа ја ажурираа листата со земји кои имаат ограничувања во доставата или очекувани доцнења. Дури и кога поврзувањето помеѓу земјите се чинеше дека функционира, целата мрежа беше забавена и стана нестабилна.

Давателите кои користат своја сопствена логистичка мрежа се соочија со помали предизвици во транспортот, но сепак прекуграничниот сообраќај и царинските постапки ги забавуваа и ги правеа непредвидливи и нивните пратки.

Исто така, оваа пандемија ја истакна важноста на обврската за обезбедување универзална услуга, бидејќи таа осигура континуитет и прилагодливост на поштенските активности за време на кризата. Така, универзалната услуга гарантира пристап до пишана кореспонденција и пакети за сите корисници на територијата, во време кога овие услуги беа клучни за да се овозможи населението да се справи со контекстот на кризата и периодот на затворање.

И затоа Агенцијата за пошти постојано апелира до надлежните институции да сметаат на домашната поштенска индустрија како на клучна за одржување на економијата а поштенската мрежа да ја смета за критична инфраструктура на државата. Прекинот на патничките авио летови сите не направи свесни дека државата е отсечена за транспорт на пратки по воздушен пат поради неповрзаност со карго летови (единствениот редовен карго лет кој слетуваше и полетуваше од државава од прекинот на 16.03.2020 е авионот на DHL).

Вториот чекор ќе се направи во 2021 со подетален извештај како дополнување, кој ќе опфати информации за цела 2020 година и ќе даде заклучок за целокупното, односно долгорочното влијание на КОВИД-19 пандемијата врз секторот. Понатаму, за извештајот во 2021 година треба да се истражат дополнителни аспекти, вклучително и економското влијание и последиците од овие мерки за секторот, во поглед на побарувачката и понудата, обемот и приходите, како и одржливоста на давателите. Потенцијалните регулаторни импликации на мерките врз состојбата на пазарот и нивното влијание врз идната регулаторна рамка е уште една точка која дополнително ќе се дискутира.

Утврдениот огромен раст на е-трговијата, услугите за достава и дигитализацијата, која беше забрзана со појавата на КОВИД-19, може да ја зајакне потребата за ревизија на Директивата за поштенски услуги која ќе биде посебно анализирана од аспект на една модерна регулаторна рамка.

И ќе завршам со следното: Поштенскиот сектор успешно одговори на првичниот удар од корона кризата и е подготвен да се справи со натамошните предизвици. Како регулатор мошне внимателно ги следиме состојбите и одвивањето на ковид кризата, со подготвеност да ги прилагодуваме своите политики, гарантирајќи ја стабилноста на поштенскиот сектор.

**Даватели на поштенски услуги во 2020 година**

Интересот за поштенскиот сектор е голем односно влезот на поштенскиот пазар се уште го држи нагорниот тренд, што го потврдува фактот за неговиот неискористен потенцијал, особено на пазарите на услуги за поштенски пакети. До ваков заклучок дојде врз основа на сеопфатна и споредбена анализа на два параметри: добиена прва лиценца и лиценца за проширување на портфолиото на услуги и мрежа.

Во 2020 година, интерес за поштенскиот бизнис покажале 10, а лиценца добиле 6 нови компании.

Во 2020 година се забележува истата закономерност во растот на поштенските компании кои што започнуваат внимателно, се дефинираат на пазарите, го консолидираат својот бизнис и бараат лиценци за проширување.

Годинава, четири лиценци се издадени на постојни даватели на поштенски услуги, од кои што три (3)направиле пробив на пазарите на пакети, двајца (2) ја прошириле својата мрежа на целата територија на државата, а еден е овластен да работи и ја проширил мрежата и во меѓународниот поштенски сообраќај.

Во 2020 година Агенцијата ја лиценцира и првата е-поштенска платформа на Омни Деливери Скопје, од која допрва се очекува да го развие својот уникатен бизнис модел.

Агенцијата постапуваше и во насока на отстранување негативни појави со цел сузбивање на нелојалната конкуренција во поштенскиот сектор и создавање фер услови за пазарен натпревар, со предлог мерки до Владата но и со регулаторни алатки од нејзина надлежност.

Ефектите ги мериме преку позитивниот исход во две (2) спроведени постапки за вонреден надзор со судска разрешница во декември и во други две(2) постапки, за време на првите рестрикциите, пролетта 2020 година, кога Агенцијата ги запре обидите за вршење поштенска дејност без лиценца на две правни лица.

Во 2020 година, шест (6) поштенски компании престанале да обезбедуваат поштенски услуги, од кои две (2) постапки се завршени по Нотификација за престанок и бришење од регистарот на даватели, а во четири (4) постапки за одземање на Општо овластување поведени по службена должност издадени се Решенија за укинување на Општо овластување

Состојбата со лиценцирани даватели на 25.12.2020 година е вкупно 41 поштенски оператори, од кои: 40 правни лица се со Општо овластување за обезбедување поштенски услуги и едно (1) АД Пошта на Северна Македонија Скопје со Индивидуална дозвола за обезбедување на универзална услуга.

Во 2020 година за дозволи аплицирале не само нови старт-ап компании, туку и правни лица од граничните пазари (транспорт и логистика), заради диверзификација на бизнисот. Има и такви кои доаѓаат од други дејности кои се погодени од економската криза, но најчесто не ги исполнуваат минимум услови на опременост и оспособеност, и не добиваат лиценца или се откажуваат.

Во текот на 2020 година Агенцијата за пошти постапуваше по 76 управни предмети од нејзина надлежност, за 8 повеќе од 2019 година (сите нови, нема пренесени од минатата 2019 година) и сите се завршени.

Давателот на универзалната услуга на 13.01.2020 година до Агенцијата за пошти поднесе Барање за усогласување на цените во внатрешниот поштенски сообраќај, во кое бараше одобрување на промени на цени, односно одобрување на ново формирани цени за услугите за стандардизирано и нестандардизирано писмо со маса до 50 грама.

Агенцијата за пошти, изврши евалуација и анализа на барањето согласно критериумите и барањата предвидени во регулативата и со Решение донесено на 14.02.2020 година, го **уважи барањето** на АД Пошта на Северна Македонија и ја одобри цената од 25 денари за поштенските услуги – Стандардизирано писмо до 50 грама и Нестандардизирано писмо до 50 грама. Одобрените цени се применуваат од 01.03.2020 година.

**Заштита на правата на корисниците на поштенски услуги**

Агенцијата континуирано во своите анализи и статистички извештаи укажува на релативно малиот број на поплаки/претставки и приговори. Основан е аргументот дека нивниот апсолутен број, односно нивниот релативен број во однос на извршениот вкупен обем на поштенски услуги не дава реална слика за проблемите во поштенскиот сектор. Причините за тоа се ниската свесност за проблемот и недоволната информираност на корисниците на услугите.

Во 2020 година заклучно со 25.12.2020 година во Агенцијата се примени **34 претставки** и **3 управни приговори**.

* Во 60% од претставките, корисниците не се задоволни од услугата на давател на универзалната услуга. Во неколку од нив корисниците приговараат за начинот на доставување на пратките но зачестени се и претставките во кои се бара информација за статусот на пратките кои се очекуваат од меѓународниот сообраќај.

Со целата ситуација со пандемијата, која предизвика и прекин во авионскиот сообраќај, отежнат беше и поштенскиот сообраќај што повлече и доцнење во доставата но и во испораката на пратките до крајните корисници односно примачи. По ваквите барања, Агенцијата во коресподенција со националниот давател, навремено ги информира подносителите за ваквата состојба и им даде соодветни податоци за предметните пратки.

* Останатите 40% од претставките се однесуваат на работата на другите даватели. Во нив основот за незадоволство е различен, корисниците се жалат за пробивање на рокот за достава на пратки, пријавуваат губење на пратки и невраќање на откуп од пратките со откупнина. Во 3 претставки, подносителите во својство на примачи се жалат и реагираат за висината на царинските трошоците кои треба да ги платат по основ примање на меѓународна пратка. Во ваквите случаи, Агенцијата за пошти ги информира и им посочи на подносителите дека царинењето на поштенските пратки се спроведува согласно Царинскиот закон и прифатените меѓународни царински прописи и дека Агенцијата не е надлежна да постапува ниту пак има законска основа да ги разгледува прашањата и барањата кои се поврзани со постапките за царинење и шпедиција.

Би сакала да нагласам дека всушност бројката на поднесоци до Агенцијата, не ја одразува реалната слика, односно истите не значат конкретно постоење на правен основ за поднесување на претставка или приговор против давателите на поштенски услуги. Напротив во некои од нив се работи за настанување на одредени околности во поштенскиот сообраќај, во кои давателите на поштенски услуги воопшто не влијаеле да настапат законско -правните последици поради кои се поднесува претставка или приговор.

Дозволете ми и да ги спомнам пратките кои што се предмет на е- трговија. Во Агенцијата се евидентирани неколку случаи во кои корисниците се измамени од страна на нерегистрирани онлајн продавници.

Повеќе пати, Агенцијата за пошти им укажува на купувачите -примачи на пратки дека купување од непроверени профили на социјалните мрежи претставува голем ризик и дека **давателите на поштенски услуги не одговараат за содржината на пратката**.

Давателите можат да преземат одговорност само за губење или целосно оштетување на пратката, за делумно оштетување или ограбување на истата или пак за пречекорување на рокот за достава.

**Либерализација**

Анализите на Агенцијата за пошти укажуваат на тоа дека не е потребно понатамошно преферирање на моделот на резервирани услуги како метод на финансирање на универзаланата услуга. Оваа проценка го зема во предвид интересот на корисниците и целите на Европската Директива за создавање на заеднички внатрешен пазар и потенцијалот за развој, напредок и вработување во поштенскиот сектор, како и целите за обезбедување на ефикасна услуга од општ економски интерес.

Агенцијата за пошти, во континуитет, дава мислења дека за исполнување на своите надлежностите, со цел промовирање на конкуренцијата и отварање на пазарот на поштенски услуги, неопходно е укинување на резервираните поштенски услуги.

**Меѓународна соработка**

На полето на меѓународната соработка, Агенцијата за пошти преку свои претставници континуирано учествуваше на видео- конференциски состаноци на работните групи на Европскиот Комитет за поштенска регулација и посебно внимание ги следеше настаните од секторот и во соработка со европските регулаторни тела преку споделување на искуства и со преземање на одредени активности даде придонес во намалување на влијанието на КОВИД 19 врз поштенскиот сектор.

Агенцијата активно учествуваше на состаноците на работните групи на CERP и даде поддршка на предлозите на Светскиот поштенски сојуз за одржувањето на следните состаноци на Конгресот на Светскиот Поштенски Сојуз за избор на директор и заменик директор на овој Сојуз.

**Твининг-проект**

На 02 јуни, со одржување на последната работилница од Компонента 2 која се однесува на одредување на систем за посебно сметководство и алокација на трошоци, модел за пресметка на нето трошоци на универзалната услуга и модел за политика на цени, официјално заврши Твининг проектот "Зајакнување на капацитетите на Агенцијата за пошти".

Покрај, Агенцијата за пошти како независно регулаторно тело, корисници на проектот  беа и давателот на универзална услуга. А.Д. Пошта на Северна Македонија и Министерството за транспорт и врски, кои активно учествуваат и имаа големи придобивки и бенефит од самиот проект.

Главната цел на проектот беше јакнење на капацитетите на Агенцијата за пошти во согласност со барањата кои произлегуваат од националната легислатива, како и од Европската Поштенска Директива, и тоа и го постигнавме.

Твининг проект се состоеше од 5 компоненти, и секоја од нив покриваше различни области од надлежностите на Агенцијата за пошти.

Беа одржани **10 работилници** , **изготвени Прирачници** со најдобрите практики, вклучително и шпанското искуство, со препораки за подобрување и потребните предуслови за прилагодување на регулаторна рамка на Агенцијата за пошти.

Се остварија и **работни состаноци** со претставници на со членовите на Комисијата за транспорт, врски и екологија при Собранието на Република Северна Македонија, Државниот секретар и претставници од Министерството за транспорт и врски на Република Северна Македонија, генералниот директор и членови на Управниот одбор и стручните служби на компанијата како и со Претседателот на Комисијата на Агенција за пошти и членовите на Комисијата.

Клучните пораки кои се упатија и подржаа од страна на сите учесници на работните средби се: **Либерализација на поштенскиот пазар, воведување на посебното сметководство  и алокација на трошоците од страна на националниот оператор како и вложување во поштенскиот сектор.**

Во рамките на проектот беше реализирана и **Јавната кампања**  "Твојата пратка во безбедно сандаче" која имаше за цел да ја подигне свеста на корисниците на поштенски услуги за потребата од поставување куќни поштенски сандачиња, законска обврска (Член 55) за поставување куќни поштенски сандачиња од страна на корисниците на поштенските услуги.

Ја користам приликата да упатам голема благодарност до сите партнери во Твининг проектот -  Делегација на Европска Унија во Скопје, Министерството за транспорт, мобилност и урбани работи на Кралствотот Шпанија и Меѓународната Иберо-Американска фондација за администрација и јавни политики (FIIAPP) како и до Пошта на Северна Македонија и секако стручната служба на Агенцијата за пошти за професионалната соработка, придонесот и поддршката за Твининг проектот " Зајакнување на капацитетите на Агенцијата за пошти" да биде успешна приказна.

Би сакала да истакнам дека оваа година за прв пат направивме Истражување на потребите на корисниците на универзалната услуги, и добивме одговори дали потребите на корисниците соодветствуваат со услугите кои ги нуди давателот на универзалната услуга во поглед на достапноста, цената, квалитетот, опфатот. Резултатите од истражувањето ќе бидат објавени на веб страната на Агенцијата, и секако доколку постои интерес може да бидат и презентирани на јавна седница првиот месец од наредната година. Со оглед на постојаните промени во делот на понудата на поштенските услуги и потребите на корисниците, истражувањето на потребите на корисниците ќе биде активност која секоја година ќе се спроведува од страна на Агенцијата за пошти.

И кога на крај ќе се сумира сработено, следи и оценката дека годинава што изминува е повеќе од успешна за Агенцијата, во година во која се соочивме со нова нормалност, Агенцијата покрај активностите кои се вбројуваат во тековното работење и надлежност, успешно се справи и со регулацијата на поштенскиот пазар.

**НАДЛЕЖНОСТ ЗА ВРШЕЊЕ НАДЗОР**

Агенцијата континуирано го следи поштенскиот пазар, ги прилагодува своите регулаторни инструменти и алатки соодветно на приоритетите кои при тоа ги идентификува, во насока на креирање амбиент за фер конкурентски натпревар во интерес на сите учесници.

Во текот на 2020 година извршени се четири (4) надзори, еден редовен и три (3) вонредни.

Редовниот надзор е спроведен на 26.02.2020 година кај давателот на поштенски услуги Карго Експрес Битола, составен е записник и не се констатирани прекршоци.

Во три предмети по вонредни надзори, кај субјектите се констатирани прекршоци.

На 30.04.2020 година извршен е вонреден надзор во АД Пошта на Северна Македонија Скопје, констатиран е прекршок-неодговарање на рекламација од корисник, неправилност која во меѓувреме е отстранета од страна на давателот на универзална услуга, по што постапката е запрена со Решение.

Во два предмета од вонреден надзор против нелиценцирани правни субјекти, составени се записници, констатирани се прекршоци по член 80 став 1 ал.4 и став 2 од Законот за поштенските услуги - Обезбедување поштенски услуги без лиценца, издадени се Прекршочни платни налози против правните лица и против одговорните лица во правните лица во кои се одмерени санкции- глоба во износ од по 5.000 Евра за правните и по 1.500 Евра за одговорните лица.

По неуспехот на постапките за порамнување, за овие два предмети, Агенцијата поведе прекршочна постапка пред Основниот кривичен суд во Скопје, против нелиценцираните субјекти Локал Пост Скопје и Б-Пост Скопје како и против нивните управители.

Останатите редовни надзори планирани со Годишната програма за надзор во 2020, заради здравствената криза се спроведоа како увиди во работата на давателите, со помал обем на контрола од планираниот и во услови на ограничување на физичкото присуство.

Во текот на 2020 година, Агенцијата за пошти изврши проверки и увиди кај 34 даватели (освен кај Пошта на Северна Македонија) за тоа како се спроведуваат регулаторните задолженија за евиденција на обемот и видот на услугите.

Врз основа на извршените увиди може слободно да се заклучи дека повеќето даватели имаат евиденција, но истата не дава целосен преглед во однос на адресните податоци

1. неопходноста за уредна евиденција, за тоа дека истата треба да се води на дневна основа според датум на прием на пратката, да ги содржи сите адресни податоци за примач и испраќач, статус на неврачени пратки со датум на враќање кај испраќачот....
2. адресниците да се пополнуваат целосно со сите податоци за примач и испраќач (име и презиме на физички лица со полна адреса, назив на правно лице со полна адреса), видот на пратката, сумата на откупнината, поштарината, со потпис на курирот и датум на достава...
3. почитување на законските ограничувања за цените на пратките за коресподенција до 50 грама,
4. почитување на обврските кон Агенцијата за пошти (навремена достава на полугодишните извештаи, навремено плаќање на финансиските обврски и навремено постапување по дописите на Агенцијата), како и почитување на останатите законски обврски поврзани со пратките со откупнина.

Агенцијата за пошти, која е дел од работната група за адресирање и на сивата економија, формирана на иницијатива на Министерството за финансии и со цел сузбивање на даночната евазија во Е-трговијата, презема активности во рамки на своите надлежности и во соработка со davatelite, откри адреси и точни локации на магацините на шеесетина нерегистрирани е-трговци воглавно од Скопје, но и Куманово, Велес , Струмица и Кавадарци. За сознанијата со сите податоци и докази поднесена е пријава до надлежниите институции.

Поднесовме и пријавата со докази, за фирма од Косово која со граѓани од Косово врши услуги и трговија незаконски на територија на Република Северна Македонија, се уште чекаме на одговор од надлежните институции.

Фокусот на Агенцијата наредната година ќе бидат активностите насочени кон зајакната супервизија на пазарот на поштенските услуги со цел да се откријат и да се превенираат злоупотреби на пазарот од аспект на недозволено работење на правни субјекти кои немаат добиено Општо овластување за обезбедување на поштенски услуги.

**ПЛАНОВИ И ИДНИ ПРОЕКТИ**

Во согласност со своите надлежности и актуелните трендови во развојот на поштенскиот пазар, следствено на тоа и на поштенските услуги, но и потребите на давателите на поштенските услуги и крајните корисници, Агенцијата утврди 12 стратешки приоритети за 2021 година:

1. **УНАПРЕДУВАЊЕ НА РЕГУЛАТОРНАТА РАМКА ЗА ПОШТЕНСКИТЕ УСЛУГИ**
2. **УНИВЕРЗАЛНА УСЛУГА**
3. **ЗАШТИТА НА КОРИСНИЦИТЕ**
4. **ЛИБЕРАЛИЗАЦИЈА**
5. **НПАА АКТИВНОСТИ**
6. **ЛИЦЕНЦИРАЊЕ**
7. **АНАЛИЗА НА ПАЗАРОТ И ИСТРАЖУВАЊЕ**
8. **УНАПРЕДУВАЊЕ НА МЕЃУНАРОДНАТА СОРАБОТКА**
9. **ЗАЈАКНУВАЊЕ НА СОРАБОТКАТА СО ДОМАШНИ ИНСТИТУЦИИ**
10. **УНАПРЕДУВАЊЕ НА МЕЃУНАРОДНАТА СОРАБОТКА**
11. **ЈАКНЕЊЕ НА ИНСТИТУЦИОНАЛНИТЕ КАПАЦИТЕТИ НА АГЕНЦИЈАТА**
12. **ТРАНСПАРЕНТНОСТ И ИНФОРМИРАЊЕ**